b'\n_START_ARTICLE_\nZhanna Nemtsova\n_START_SECTION_\nVida primerenca\n_START_PARAGRAPH_\nNemtsova nasqu\xc3\xa9 a Gorki, URSS (ara Nijni N\xc3\xb3vgorod, R\xc3\xbassia), el 26 de mar\xc3\xa7 del 1984, filla del pol\xc3\xadtic opositor rus Bor\xc3\xads Nemtsov i de l\'inversora russot\xc3\xa0rtara Ra\xc3\xafxa Aixmetovna Nemtsova. Es gradu\xc3\xa0 a l\'Institut de Relacions Internacionals de Moscou.\n_START_SECTION_\nCarrera professional\n_START_PARAGRAPH_\nTreball\xc3\xa0 com a periodista a l\'estaci\xc3\xb3 radiof\xc3\xb2nica moscovita l\'Eco de Moscou, i gestionant la p\xc3\xa0gina web del seu pare. M\xc3\xa9s tard treball\xc3\xa0 com a periodista econ\xc3\xb2mica a la cadena de televisi\xc3\xb3 RBK._NEWLINE_Despr\xc3\xa9s de l\'assassinat del seu pare, Bor\xc3\xads Nemtsov, el febrer del 2015, Nemtsova destac\xc3\xa0 per la seva defensa d\'una investigaci\xc3\xb3 apropiada. En ser amena\xc3\xa7ada i t\xc3\xa9mer per la seva seguretat, emigr\xc3\xa0 a Alemanya el juny del 2015. Malgrat la condemna de cinc homes en connexi\xc3\xb3 amb l\'assassinat, Nemtsova consider\xc3\xa0 que el proc\xc3\xa9s judicial no fou adequat, declarant que \xe2\x80\x9cno ha estat una investigaci\xc3\xb3 de ple dret, sin\xc3\xb3 una imitaci\xc3\xb3"._NEWLINE_L\'agost del 2015, Nemtsova comen\xc3\xa7\xc3\xa0 a treballar com a reportera a la secci\xc3\xb3 en llengua russa de la cadena internacional alemanya Deutsche Welle, a Bonn._NEWLINE_A m\xc3\xa9s de rus, parla angl\xc3\xa8s i portugu\xc3\xa8s amb flu\xc3\xafdesa.\n_START_SECTION_\nPla\xc3\xa7a Bor\xc3\xads Nemtsov\n_START_PARAGRAPH_\nEl 6 de desembre de 2017, Nemtsova viatj\xc3\xa0 a Washington DC, acompanyada de familiars de dissidents russos, per tal d\'instar els membres del consell municipal de la capital estatunidenca a canviar el nom de la secci\xc3\xb3 de carrer on es troba l\'ambaixada russa als Estats Units, i anomenar-la pla\xc3\xa7a Bor\xc3\xads Nemtsov, amb l\'objectiu de real\xc3\xa7ar l\'oposici\xc3\xb3 dels Estats Units a les activitats repressives del govern de Vlad\xc3\xadmir Putin i el seu suposat rol en l\'assassinat del Bor\xc3\xads Nemtsov. Aquest canvi fou aprovat un\xc3\xa0nimament pel Consell municipal el gener de 2018, i esdevingu\xc3\xa9 efectiu el 5 de maig del 2018.\n_START_SECTION_\nPremis i reconeixements\n_START_PARAGRAPH_\nEl 4 d\'agost del 2015, Nemtsova fou guardonada amb el Premi Solidaritat a Pol\xc3\xb2nia (consistent en 1,1 milions de d\xc3\xb2lars) per la seva defensa de la democr\xc3\xa0cia i els drets humans._NEWLINE_L\'any 2016 tamb\xc3\xa9 fou guardonada amb el Premi Internacional Dona Coratge.'